Brian Mikkelsen (KF), 1998-05-06:
Det går jo meget stærkt i vores teknologiske verden i dag, og det vidner det her forslag også om.
Det er ikke mange måneder siden, at vi behandlede de seneste teleforslag, og nu er det altså tiden til, at vi tager endnu en tørn.
Vi frygter ikke fremtiden i mit parti, men glæder os i stedet over, hvilke muligheder den nye verden giver os for at give forbrugerne nogle valgmuligheder, mere konkurrence og billigere produkter at vælge imellem.
De tre hovedelementer i regeringens forslag er efter min mening alle skridt i den rigtige retning.
Og derfor kan jeg lige så godt tage skridtet fuldt ud og erklære, at vi synes, det er et godt forslag, og vi byder det velkommen.
Først til elementet om den styrkede forbrugerbeskyttelse.
Det er rigtigt, at man giver forbrugeren en skriftlig kontrakt på en aftale med et teleselskab.
Det er jo en kontrakt, som har været brugt i mange år i bankverdenen, og som giver begge parter et stykke papir på hinanden.
Det er noget, som begge parter kan forholde sig til.
Vi kan også se i høringssvarene - og det må vi selvfølgelig notere os - at en del selskaber har udtrykt, at det bliver administrativt besværligt at indføre kontrakter til nye kunder.
Det er nogle argumenter, vi selvfølgelig lytter til, men de må også vejes op imod argumentet om bedre kundeservice, om hensynet til forbrugeren.
Selvfølgelig kan teleselskaberne give forbrugerne det, som bankerne har kunnet gøre i årevis: en kontrakt på en indgået aftale. Det element støtter vi altså.
I spørgsmålet om, hvorvidt kontrakterne også skal omfatte tillægsydelser, er vi enige med ministeren i, at det bør bero på konkret praksis. Endvidere vil jeg gerne omkring udbudet af tillægsydelser fastslå, at her ønsker Det Konservative Folkeparti, at det bliver præciseret i bemærkningerne, hvilke ydelser der er minimum.
Så vidt jeg kan forstå på teksten, er det kun nummerhenvisning, som omfattes som mindsteniveau.
Hvis det er en korrekt fortolkning af direktivteksten, vil jeg godt have, at ministeren tilkendegiver det.
Det, de enkelte selskaber derudover skal tilbyde, må være et led i den naturlige konkurrence selskaberne imellem.
Man bør selvfølgelig også kunne konkurrere på den kvalitet, som selskaberne tilbyder kunderne, i det her tilfælde forbrugerne, og den slags spørgsmål må den enkelte forbruger altså selv tage stilling til. Hvis et selskab tilbyder billig samtaletrafik, men til gengæld en mere specificeret regning eller omvendt, så synes jeg ikke, at det er noget, Folketinget skal blande sig i.
Det må være den enkelte forbrugers valg.
Nu er det jo ikke muligt at kommentere de mange elementer, der er i det her store lovforslag, men jeg vil godt kommentere ændringerne af klagestrukturen.
Kravet om saldokontrolordninger er helt i tråd med vores ønsker om, at antallet af regningsklager skal nedbringes langt mere, end det er sket på nuværende tidspunkt.
Jeg vil også godt sige med hensyn til den sidste del af forslaget - det, som har bragt forslaget i fokus og også er det vigtigste, nemlig at man nu giver tjenesteudbydere særlig adgang til at benytte den eksisterende infrastruktur -
er et meget, meget stort skridt i den rigtige retning.
Indførelse af fri konkurrence på både fastnet og mobilnet er tiltrængt, og monopolet på telekommunikationsområdet ophører hermed stort set, og det hilser vi velkommen.
Det er svært at komme ind på detaljerne her.
Det vil vi gøre under udvalgsarbejdet, men vi vil godt slå klokkeklart fast, at det er helt afgørende at sende som signal fra Det Konservative Folkeparti, at parterne indgår i en kommerciel forhandling.
Parterne på markedet bør selv kunne finde en løsning, og så kan man altid overveje, om det skal være til omkostningspris eller efter service provision-aftaler.
Dér må man sige, at selv om det handler om fri konkurrence, om at sikre forbrugerne, så bør man selvfølgelig også tage hensyn til, at der er virksomheder på markedet, som har investeret i infrastrukturen.
Dér må man prøve at finde ud af, hvor i spændingsfeltet det er mest hensigtsmæssigt at lægge linjen.
Det var nogen af de mere principielle bemærkninger.
De mere detaljerede bemærkninger vil vi komme med under udvalgsarbejdet, men vi kan altså tilslutte os forslaget, som vi synes er et godt skridt i den rigtige retning.